ANC se mosie van wantroue is ‘beuselagtig’Herman Mashaba (Foto: ANA) Herman Mashaba, burgemeester van Johannesburg, het Vrydag die ANC se mosie van wantroue verwerp as “net nóg ŉ beuselagtige mosie”. Mashaba, ŉ lid van die DA, het gesê: “Die ANC het vandag [Vrydag] weer ŉ mosie van wantroue ingedien teen my en die speaker van die raad, raadslid Vasco da Gama. Sedert die ANC met dié mosies begin het, het ons telkens die geleentheid verwelkom om ons prestasie te verdedig om die korrupte gemors skoon te maak wat ons van die ANC oorgeërf het.” Hy het vroeër ŉ opskudding veroorsaak met sy standpunt om onwettige uitlanders uit die stad te sit. Sy bewerings dat die vorige administrasie, onder leiding van die ANC, ook gepaard gegaan het met korrupsie, het ook wye reaksie uitgelok. “Die stad se program-komitee het die jongste mosies deur die ANC verwerp, aangesien die versoek vir ŉ geheime stemming teenstrydig is met die staande reëls van die raad,” het Mashaba gesê. Hy het gesê ondanks die geleentheid om die mosies te wysig, om hulle in lyn te bring met die staande reëls, het die ANC gekies om die saak na die hof te verwys. Die hof het bevind daar is geen basis vir die ANC se aansoek nie. Die burgemeester het gesê die hof was korrek om die ANC se aansoek met koste van die rol te skrap. “Die ANC se mosies het niks te doen daarmee om goeie regering te beskerm en dienslewering aan inwoners te verseker nie. Dit is die optrede van ŉ party wat net in selfverryking belangstel en die voortgesette korrupsie wat hulle toelaat om die stad te besteel. Die bewyse hiervan kan gesien word in die swak bestuur van die stad se infrastruktuur en verslegtende dienste deur die voormalige ANC-administrasie. “Dit is jammer dat die ANC die raad se tyd en die belastingbetaler se geld gebruik om hulself verder te verryk. Ek sien uit daarna om hierdie beuselagtige mosies in die komende raadsitting te verdedig.”